ተቋሙ ከተቋቋመበት ጊዜ ጀምሮ ከ3 ቢሊየን ብር በላይ ብድር መስጠቱ ተገለፀ
– አዲስ ብድርና ቁጠባ ተቋም ከተቋቋመበት ጊዜ አንስቶ ለ291 ሺ 87 በጥቃቅንና አነስተኛ ስራ ላይ ለተሰማሩ የግልና የማህበር ኢንተርፕራይዞች ከ3 ቢሊየን ብር በላይ ብድር በመስጠት በርካታ ዜጎች የራሳቸውን ስራ እንዲፈጥሩ ማድረግ አስታወቀ። ተቋሙ በግማሽ የበጀት ዓመቱም ከ599 ሚሊየን ብር በላይ ብድር ሰጥቷል።የተቋሙ የኮሙኒኬሽንና የህዝብ ግንኙነት ደጋፊ የስራ ሂደት ኃላፊ ወይዘሮ ምዕራፍ አለማየሁ ለዋልታ ኢንፎርሜሽን ማዕከል እንደገለፁት፤ ተቋሙ ከተቋቋመበት 1992 ዓ.ም ጀምሮ በሰጠው 3 ቢሊየን 409 ሚሊየን 120 ሺ ብር በርካቶች የራሳቸውን ስራ እንዲፈጥሩ በማድረግ በከተማዋ የሚታየውን የስራ አጥነትና ድህነትን በመቅረፍ የበኩሉን አስተዋፅኦ አበርክቷል።ተቋሙ ከሚሰጠው ብድር በተጨማሪ የህብረተሰቡ የቁጠባ ባህል እንዲዳብር በርካታ ስራዎችን እንደሚያከናውን ጠቁመው፤ በዚህም ከተቋቋመበት ጊዜ አንስቶ እስከ አሁን ተበዳሪ ከሆኑና ካልሆኑ ደንበኞቹ 1 ቢሊየን 757 ሚሊየን 115 ሺ 216 የቁጠባ ገንዘብ ሊያሰባስብ ችሏል በማለት ገልፀዋል።በዘንድሮው ግማሽ የበጀት ዓመትም 599 ሚሊየን 782 ሺ 143 ብር የብድር አገልግሎት በመስጠት ከ41ሺ በላይ ለሚሆኑ ዜጎች አዲስ የስራ እድል መፍጠሩንም ወይዘሮ ምዕራፍ ተናግረዋል።ተቋሙ ብድሩን የሰጠው 14ሺ 408 ለሚሆኑ ተበዳሪዎች ሲሆን፤ በዚህም ከ41 ሺ በላይ ለሚሆኑ ዜጎች ቋሚና ጊዜያዊ የስራ እድል መፍጠር ችሏል ብለዋል።ተቋሙ የሰጠው ብድር ከእቅዱ ጋር ሲነፃፀር 101 በመቶ ሲሆን፤ በደንበኞች ብዛት ደግሞ 72 ነጥብ 2 በመቶ መሆኑን ወይዘሮ ምዕራፍ ተናግረዋል።እንዲሁም ተቋሙ የሰጠው የብድር አገልግሎት ከባለፈው በጀት ዓመት ጋር ሲነፃፀር የ65 በመቶ እድገት እንዳለው ጠቁመው፤ በተበዳሪ ብዛት በኩልም በ12 በመቶ ዝቅ ብሏል ብለዋል።በብድር ክፍያ አሰባሰብ በኩልም 348 ሚሊየን 912ሺ 608 ብር የብድር ተመላሽ ገንዘብ ለማሰባሰብ አቅዶ ከመደበኛ ገንዘብ አሰባሰብ፣ ከዘገየ ብድር አሰባሰብና ከሸማቾች ማህበር 355 ሚሊየን 349ሺ 987 ብር ተመላሽ ገንዘብ መሰብሰብ ችሏል በማለት ተናግረዋል።ተቋሙ በግማሽ የበጀት ዓመቱ ከሰጠው ብድር 204 ሚሊየን 819 ሺ 399 ብር በአገልግሎት ዘርፍ፣  137 ሚሊየን 928 ሺ 546 በንግድ፣ 82 ሚሊየን 440 ሺ 435 ብር በኮንስትራክሽን፣ 63 ሚሊየን 630 ሺ 878 በማኑፋክቸሪንግ የተሰማሩ የግልና የማህበራት ኢንተርፕራይዞች ከፍተኛ የገንዘብ መጠን በመውሰድ ቀዳሚ ሲሆኑ፤ ለከተማ ግብርና፣ ለቤት ግንባታ፣ ለግል ጉዳይ ማስፈፀሚያ፣ ለመኪና ግዢና ሌሎች በጥቃቅንና አነስተኛ ስራ ዘርፎች ላይ የተሰማሩ የብድር አገልግሎቱን ማግኘት ችለዋል ብለዋል።በገንዘብ ቁጠባ በመሰብሰብ በኩልም በግማሽ የበጀት ዓመቱ 417 ሚሊየን 675 ሺ 435  ብር ለመሰብሰብ ታቅዶ ከእቅዱ በላይ 490 ሚሊየን 433 ሺ የቁጠባ ገንዘብ መሰብሰብ ተችሏል በማለት ገልፀዋል።የቁጠባ አሰባሰቡ ከአምናው ተመሳሳይ ወቅት ጋር ሲነፃፀር 54 ነጥብ 2 በመቶ ዕድገት ማሳየቱንም ወይዘሮ ምዕራፍ መግለፃቸውን ዋልታ ኢንፎርሜሽን ማዕከል ዘግቧል።